王生山水歌
作者：趙希邁
朝代：宋

paragraphs: 范寬山頭李成樹，百年二老皆仙去。
如今尺素留人間，縱有千金無博處。
後人筆底工一家，聲價隨可喧中華。
王君二妙聚一手，參以吟思遊天涯。
萬里江山纔數幅，東抹西塗意先足。
蒼梢癩石相參差，風雨烟雲在覊束。
近時目賤耳反真，畫圖重舊不重新。
名家翰墨未必貴，塵漬贋本翻爲珍。
君提健筆來海外，山若玉簪江爲带。
朝昏變態焉可窮，筆未鋪張心已會。
嶺南遊者多詩人，見君作畫應憐君。
求我新詩寫君畫，終使李范聲名分。